
AVIZ

asupra proiectului de Lege privind instituirea Zilei porţilor deschise la muzee, case memoriale şi colecţii publice


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege privind instituirea Zilei porţilor deschise la muzee, case memoriale şi colecţii publice, trimis cu adresa PL-x. 670 din 17 noiembrie 2010 şi înregistrat cu nr. 1029 din 18 noiembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a adoptat, propunerea legislativă în şedinţa din 8 noiembrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 23 noiembrie 2010.


Proiectul de lege are ca obiect de reglementare instituirea Zilei porţilor deschise la muzee, case memoriale şi colecţii publice, prin falicitarea accesului gratuit al cetăţenilor, o zi în fiecare lună, în scopul punerii în valoare a patrimoniului muzeal.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 612 din 18 mai 2010 şi punctul de vedere al Guvernului transmis prin adresa nr. 1879 din 16 iulie 2010, prin care nu se susţine adoptarea propunerii legislative.

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

